**Tasdawit n Bgayet**

**Tamezdeyt n tsekliwin d tutlayin**

**Tasga n tutlayt d yidles n tmaziɣt**

**Aseggas asdawan :** 2022/2023

**Aswir :**L1

**Almud :** Azwir ɣer tɣuri taseklant

**Aselmad :** AYAD Salim

**Aseɣti n ukayad n umesḍis wis 2**

1. **Tulmisin n tsekla timawit**

Udem wsis-sin, deg inezmer ad naf amgired, d tikti n tsekla yuran i ibedden ɣef usekkil. Aḍris n tira d aḍris i d-yennulfan s tira, ad yettwissen s tɣuri. Ihi, d tasekla n yismilen inmettiyen i yeɣran, i d-yekkan seg wansayen i iteddun s susekkil, d tasekla n yidlisen. Ma d tasekla timawit, d atsekla n taɣect, d ccfawa.

Aḍris n timawit deg-s sin n yimuren, myuqqanen, mcudden, ɣas mgaraden, yal wa i yiman-is, lamaɛna wa ur yezmir ad yili bla wayeḍ. Deg timawit aḍris yesɛa sin wudmawen: udem n tmawayt d wudem n termest. Tarmest n uḍris n timawit tcudd nezzeh ɣer win i d-yettawin tawsit. Aẓayar yesɛa deg tmetti, wid i d-isellen daɣen ilaq adilin deg yiwen wadeg, d yiwet n tegnit.

Tagnit n tmenna tezmer ad tili d ssebba deg i d-yella neɣ i d-wwin tawsit-nni; d tamettant, d tameɣra,d leqdic, atg. Deg-s daɣen i yella wamek i d-ttawin tawsit: ma s ccna, d timenna kan, neɣ d allus…atg.

Daɣen, deg uḍris n timawit, akken i d-nenna yakan, win i d-yettawin tawsit isɛa adeg d agejdan, acku ɣur-s akk i d-icudd uḍris-nni. Deg-s aseqdec n taɣect (ama d ccna neɣ d allus), deg-s aḥaki, deg-s aseqdec n tfekka, wi akk zdin akked d uḍris-nni yakan.

Yella daɣen uẓayar anmettan n win i d-yettawin tawsit. Yal tawsit tcudd ɣer win i tt-id-yettawin: izli: lxalat, imeksawen, lexla. (-Taqsit: tajmaɛt: ifsiḥen, irgazen. Aquli: iḍebbalen, timeɣriwi. Asefru: imsaḥen, yal amkan, atg;

Yal tawsit tesɛa imsefliden-is, tesɛa asekkir-ines; am tmucuha d tawsit i d-ttawin i warrac imecṭeḥ, d tameṭṭut i tent-yessawalen deg yiḍ zdat n lkanun. Lamaɛna umyi, d irgazen i t-id-yettawin, berra i taddart, ilaq ad zlun asfel, win ara d-yawin umyi ilaq ad iger tablaḍt deg yimi-s …atg.

1. **Asiskel n tsekla timawit**

Deg tilawt, ayen neqqar ass-a tasekla timawit neɣ tamawyet, ur teqqim ara deg talɣa-s n zik. Tasekla timawit n Leqbayel akken tella tura, amur ameqqran deg-s yewweḍ-aɣ-d s tigawt n usiskel i yebdan deg tlemmast n tasut tis 19. Aṭas n yinagmayen i d-igren afus akken ad germen u ad d-sskelsen iḍrisen-is deg yidlisen , ay nessqdac ass-a akken ad nẓer acu yellan deg tsekla-ya. Akken ad t-nerren deg yidlisen, yettili-d leqdic yerzan aṭas n wudmawen, dayen ay nezmer ad d-nessegzel da:

* Iḍrisen ttilin deg yidlisen, yal adlis ibḍa d iḥricen, yal aḥric ibḍa d ixfawen. Iḍrisen s yimmad-nsen ttaɣen udem n uḍris n tira; bḍan d tiseddarin, deg-sen asenqeḍ, am wakken daɣen nettaf deg-sen tira imalen , tamawin, asegzi n kra n wawalen neɣ d kra n tektiwin.
* Iḍrisen-a s umata ttwajerrden s yisekkilen n tlaṭinit (tafransist), ɣas akken tikkwal llan iḍrisen ddan-d ula s yisekkilen n teɛrabt (am Hanoteau).
* Iḍrisen n tmaziɣt yettwajerrden sumata seɛɛun tisuqilin ɣer tutlayin tiberranyin( ladɣa tafransist); tikkwal nettaf tella kan tsuqilt s tutlayt taberranit ulac aḍris n teqbaylit.
* Iḍrisen yettwajerrden sumata llant fell-asen tezrawin, anagar kra kan n yidlisen anda yettili uḍris i yiman-is. Llan yimedyazen ɣef menhu i d-llant tezrawin ugar ɣef weyyiḍ (am Si Muḥend U Mḥend).

Ihi asiskel, ɣas akken yesseḥbiber irna iḥrez tigemmi i d-ǧǧan yimezwura, ur yessaeḍ ara ad yḥrez asatal amenzu deg tettidir yakan tsekla-aya. Abeddel i d-ittilin ɣef uḍris n tsekla timawit mi ara yettwaseskel, yettili-d ilmend waya :

* Yettbeddil tagnit n tmenna(akud d wadeg uɣalen ur sɛin ara azal), yettuɣal d aḍris n tɣuri, taywalt tettuɣal d tarusridt (ulac deg-s amsiwel neɣ d ameskar).
* Iḍrisen ttilin deg yiwen n udlis I iɛan azwel, isem n umeskar-amsiẓreg, axxam n usiẓreg yernu adlis-nni yettuɣal d taɣawsa n tnezzut imi yettnuz isɛa azal.
* Tasekl-aya tuɣal tettwassen deg tmura-nniḍen (teffeɣ I tlisa n taddart akk d lɛerc).
* Ajerred iḥerrez iḍrisen n tsekla timawit, irnu issiɣzif tudert-nnsen, ɣas akken tikkwal ittbeddil anamek n yiḍrisen imi wid ittjerriden illa wayen tekksen neɣ ttzeyyid I uḍris jerrden, am waken daɣen ad ten-naf ur d-jerriden ara tisenfal.